《诸刹皆以石渠道水有至十馀里者感之赋诗》
宋代·李纲

庐阜秀江南，凝结尽云母。泉源乃云腴，甘冽固其所。

悬为瀑布垂，蹙作龙鸾舞。交流涧谷中，厥味皆钟乳。

僧坊有能事，致远劳汲取。凿石为通渠，计里不计步。

回环绕山麓，高下映檐庑。蜿蜿虹腰转，溜溜螭头吐。

沛然饮濯馀，灌溉及园圃。谁将创物智，作此济众祖。

暂劳逸则永，心一力乃举。岂惟小物然，万事尽如许。

吾道何其衰，寤寐慨思古。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。